b'\n_START_ARTICLE_\nLucia Berlin\n_START_PARAGRAPH_\nLucia Berlin (s. Lucia Brown, 12. marraskuuta 1936 Juneau, Alaska \xe2\x80\x93 12. marraskuuta 2004 Marina del Rey, Kalifornia) oli yhdysvaltalainen kirjailija. Elinaikanaan Berlin julkaisi 76 novellia. Niit\xc3\xa4 ilmestyi yhdysvaltalaisissa aikauslehdiss\xc3\xa4 sek\xc3\xa4 kokoelmissa. Laajemmin tunnetuksi Berlin tuli kuitenkin vasta kuolemansa j\xc3\xa4lkeen, kun vuonna 2015 julkaistiin kokoelma valikoituja novelleja. A Manual for Cleaning Women nousi heti New Yorkin bestseller-listalle. Kokoelma on julkaistu suomeksi kahdessa osassa; Siivoojan k\xc3\xa4sikirja ja muita kertomuksia (2017) ja Siivoojan k\xc3\xa4sikirja 2: Tanssia ruusuilla ja muita kertomuksia (2018).\n_START_SECTION_\nEl\xc3\xa4m\xc3\xa4\n_START_PARAGRAPH_\nLucia Berlin syntyi Alaskassa. H\xc3\xa4nen is\xc3\xa4ns\xc3\xa4 ty\xc3\xb6skenteli kaivoksilla ja perhe muutti usein. Toisen maailmansodan j\xc3\xa4lkeen he muuttivat Santiago de Chileen. Vuonna 1955 Berlin aloitti opinnot New Mexicon yliopistossa ja suoritti loppututkinnon 1960-luvun lopulla. Berlin ty\xc3\xb6skenteli el\xc3\xa4m\xc3\xa4ns\xc3\xa4 aikana lukion opettajana, siivoojana, puhelinvaihteen hoitajana, sairaanhoitajana ja l\xc3\xa4\xc3\xa4k\xc3\xa4rin apulaisena. Asuinpaikka vaihtui usein my\xc3\xb6s Berlinin aikuisi\xc3\xa4ll\xc3\xa4. Vuonna 1994 runoilija Edward Dorn kutsui Berlinin Coloradon yliopistoon Boulderiin, jossa Berlin toimi ensin vierailevana kirjailijana ja sittemmin professorina. H\xc3\xa4n oli hyvin suosittu opettaja._NEWLINE_Berlin oli kolmesti naimisissa, ja h\xc3\xa4n oli nelj\xc3\xa4n pojan \xc3\xa4iti. Berlinill\xc3\xa4 todettiin 10-vuotiaana skolioosi, jonka vuoksi h\xc3\xa4n joutui k\xc3\xa4ytt\xc3\xa4m\xc3\xa4\xc3\xa4n usein metallista korsettia. Skolioosikorsetti puhkaisi h\xc3\xa4nen toisen keuhkonsa, ja 1990-luvun puoliv\xc3\xa4lin j\xc3\xa4lkeen h\xc3\xa4n kulki aina happis\xc3\xa4ili\xc3\xb6 mukanaan. Ison osan el\xc3\xa4m\xc3\xa4st\xc3\xa4\xc3\xa4n Berlin oli alkoholisti. H\xc3\xa4n kuoli sy\xc3\xb6p\xc3\xa4\xc3\xa4n 68-vuotiaana.\n_START_SECTION_\nUra kirjailijana\n_START_PARAGRAPH_\nBerlin sai 24-vuotiaana ensimm\xc3\xa4isen kerran tekstej\xc3\xa4\xc3\xa4n kirjallisiin aikakauslehtiin Noble Savage ja The New Strand. My\xc3\xb6hemmin novelleja ilmestyi my\xc3\xb6s muissa lehdiss\xc3\xa4, kuten Atlantic Monthlyssa ja New American Writingissa. Useimmat Berlinin novelleista on julkaistu kolmessa kokoelmassa Homesick (1991), So Long (1993) ja Where I Live Now (1999). Kokoelma Homesick voitti American Book Award -palkinnon._NEWLINE_Monet Berlinin novelleista perustuvat jollain tavalla h\xc3\xa4nen omaan el\xc3\xa4m\xc3\xa4\xc3\xa4ns\xc3\xa4. Kirjoitukset eiv\xc3\xa4t ole omael\xc3\xa4m\xc3\xa4kerrallisia, mutta Berlin luonnollisesti sai aineistoa kirjoituksiinsa v\xc3\xa4rikk\xc3\xa4\xc3\xa4st\xc3\xa4 el\xc3\xa4m\xc3\xa4st\xc3\xa4\xc3\xa4n; lukuisista asuinpaikoista eri puolilla Yhdysvaltoja ja Etel\xc3\xa4-Amerikkaa, vaihtelevista ty\xc3\xb6paikoistaan, puolisoistaan ja lapsistaan.'